Miroslava Ábelová

Miroslava Ábelová (vyd. Miroslava Bielená; * 31. január 1985, Bojnice) je slovenská poetka, rozhlasová redaktorka, občasná textárka.

 Životopis 
V roku 2009 absolvovala štúdium žurnalistiky na Filozofickej fakulte Univerzity Komenského v Bratislave.Miroslava Ábelová. In:  V roku 2010 získala Cenu Rudolfa Fabryho. Prvýkrát publikovala v kolektívnej zbierke Sólo pre 9 hlasov v roku 2011, v tom istom roku jej vyšla vlastná zbierka básní Striptíz. V roku 2012 vyhrala hlavnú cenu v súťaži Básne Asseco Solutions za cyklus básní Niečo originálne. V roku 2014 jej vyšla básnická zbierka Na!, v roku 2016 básnická zbierka Básničky pre domáce paničky. 

V roku 2018 prichádza so zbierkou Večný pocit nedele. Zbierka sa dotýka toho, čím v posledných rokoch žije autorka aj množstvo ďalších žien. Sociálny tlak na tridsiatničky, ktoré od istého momentu každý deň počúvajú otázku, kedy už konečne budú mať deti. Nemožnosť naplniť očakávania. Zmätené pocity, ak sa im podarí tieto očakávania okolia naplniť. A pocity, ktoré prichádzajú po narodení dieťaťa, strach, obavy, stres, únava. „Začala som texty písať, keď som si myslela, že nemôžem mať deti. Zlom nastal, keď som otehotnela a vtedy som si povedala, že by bolo zaujímavé to nejakým spôsobom sledovať. Ako sa mení moje vnímanie vlastného tela a pocitov, ktoré mám. Cielene som sledovala to, čo sa so mnou deje a ako prežívam tie jednotlivé veci,“ vysvetľuje poetka Mirka Ábelová.

V roku 2022 vydáva piatu zbierku poézie, Dom: „rozohráva príbehy troch žien v jednej obci: osamelej starnúcej alkoholičky, ktorej padá na hlavu vlastný dom, mladej matky, ktorá sa s rodinou presťahuje z paneláku v meste do nového domu na dedine a ženy z chatrče na okraji obce, ktorej život obmedzili a zmenili tajomné myši. Všetky tri príbehy rámcuje DOM – dom, ako priestor, v ktorom sa cítime v bezpečí a sami sebou, no často aj akoby vo väzení, či dokonca v ohrození života.“

Je členkou literárno-hudobného zoskupenia básnikov, hudobníkov a performerov Vítrholc. Na Rádiu_FM moderuje poetickú desaťminútovku Nedeľná chvíľka poézie_FM. Autorsky sa podpísala pod texty českého hudobníka Davida Kollera (album ČeskosLOVEnsko, za ktorý získali sošku českej akadémie Anděla). Pracuje ako hovorkyňa environmentálnej organizácie Greenpeace Slovensko.

Žije na Záhorí, má synov Viliama a Eduarda, jej manžel je grafický dizajnér Radoslav Bielený, ktorý má na starosti grafickú stránku jej kníh.

 Dielo 

 Poézia 
 2011 – Sólo pre 9 hlasov, kolektívna básnická zbierka
 2011 – Striptíz, básnická zbierka
 2014 – Na!, básnická zbierka
 2016 – Básničky pre domáce paničky, básnická zbierka
 2018 – Večný pocit nedele, básnická zbierka
 2022 – Dom, básnická zbierka

 Poézia pre deti 
 2020 – Pes Moko a jeho oko

 Preklady 
 2018 – Rupi Kaur: Mlieko a med - zbierka poézie
 2019 – Rupi Kaur: Slnko a jeho kvety - zbierka poézie
 2020 – Jason Reynolds: Dlhá cesta nadol - básnická skladba 
 2021 – Rupi Kaur: Moje telo, môj domov - básnická zbierka
 2024 - Rupi Kaur: Liečenie slovami
 2024 - John Dougherty: Nechcem byť bez teba - veršovaná rozprávka pre deti
 2025 - Marina Ruiz: Všetko má svoj čas - picture book pre deti
 2025 - Swapna Haddow: Malí dinosauríci, veľké pocity -  komixová kniha pre deti

 Próza pre deti 
 2021 – Dohviezdny večer (Dvadsaťpäť príbehov o Vianociach) – kol. autorov: Mirka Ábelová, Peter Balko, Jana Bodnárová, Veronika Dianišková, Denisa Fulmeková, Gabriela Futová, Daniel Hevier, Agda Bavi Pain a ďalší)
 2024 - Pac a Bác: Dobrodružstvá z mliekarničky, kniha rozprávok
 2025 - Svetlanka a les, rozprávkový príbeh pre deti o ochrane životného prostredia 

 Próza pre dospelých 
 2022 – Prešporské Legendy ožívajú (Literárna pocta dielu Márie Ďuríčkovej) – kol. autorov: Mirka Ábelová, Andrej Csino, Lucia Lackovičová, Michal Hvorecký, Michal Havran, Dado Nagy, Denisa Fulmeková, Daniela Kapitáňová a ďalší

 Referencie 

 Iné projekty 

 Externé odkazy 

 Zoznam diel Miroslavy Ábelovej v súbornom katalógu Slovenskej národnej knižnice
 Mirka Ábelová: Každý chce byť najlepší žijúci básnik – rozhovor v denníku Pravda (2014)
 Písanie básní je obsesia – rozhovor v denníku SME (2016)
 Mirka Ábelová: Materské mlieko a menštruačná krv - rozhovor v časopise HMOTA (2020)
 Mirka Ábelová: Ráno bývam hroznou matkou – rozhovor Karola Sudora v Denníku N (2021)

Kategória:Osobnosti z Bojníc
Kategória:Slovenskí básnici
Kategória:Slovenskí rozhlasoví redaktori
Kategória:Absolventi Filozofickej fakulty Univerzity Komenského v Bratislave